**Мария Маринова:** Ще те помоля да ми се представиш. На колко години си?

**Д. П. Б.:** Д. П. Б., 43 години.

**М. М.:** Как реши да осиновиш дете?

**Д. П. Б.:** Ааа... Не знам как. /Смее се./ Значи, то, това е някакъв много по-сложен процес, ‘щото те, те, те са многопластови нещата, нали. От, от една страна е социума, който те притиска да, да бъдеш в някаква матрица. В смисъл, добре е след като другите имат деца и ти да бъдеш полезен за обществото по тоя начин, нали, т’ва е няк’во клише такова. Другото е чисто такъв... ааа.... личен път, който включва, нали, плюс жива биология, чиста биология, щом става дума за жената, примерно, и за мъжа съответно, че тря’а да... имаш инстинкт да се възпроизведеш, което е абсолютно естествено и нормално. И... оттам нататък има и други... има и други измерения. Нали, самата... ааа... самия духовен път, който изминава един човек, за да осмисли живота си чрез, ам... отглеждане на дете, възпитание на дете, аа... продължаване на... на рода, ако щеш, по някакъв начин, който може да има пък и чисто духовни измерения. Защото при мене случая беше късен брак, при който се установява невъзможност за продължаване на рода без асистирана репродукция, един опит, втори опит, трети опит, включително, нали, два ин витро, и когато се разбира, че вече няма смисъл да се продължава със тия неща, тогава човек сяда и започва да обсъжда самия... самата опция, възможността да се пристъпи към осиновяване на дете. И всичкото това може да бъде съпроводено и със включително и малки чудеса във духовен план. Ам... молитва и съответно намиране на икона.

**М. М.:** На икона?

**Д. П. Б.:** Икона, да.

**М. М.:** Каква икона?

**Д. П. Б.:** Иконата е... Тя е много интересна историята, защото, аа, човек, когато, примерно, пристъпва, има чисто морални, такива, казуси, които трябва да обсъди и да осмисли. Дали след като няма въз... особено ако е, примерно, вярващ, християнин или какъвто и да било. Защото, примерно, Православната църква не подкрепя, да речем, ин витро процедурите. Ааа... поне не ги е заклеймила, но повечето от духовниците, които се изказват публично, не подкрепят една такава идея и човек има колебания дали, дали това е... правил... правилния път във смисъл дали... не е намеса във, ако щеш, във предопределение, Божие предначертание за... за самия живот на човека. И има... има и такива моменти, в които действително си задаваш въпроса дали не правиш нещо, което е против съдбата ти или против волята на Бога и така нататъка, както и да е. И от... от другата страна, разбира се, натежават везните, като казваш, ако, примерно, имам нужда от подмяна на колянна става, дали... защот’ това не е генно инженерство, то е просто подпомагане, във смисъл има изкуствен момент, във който яйцеклетката е извън тялото ти, ембриона не е във естествената си среда, тоест, докато стане ембрион, разбира се, има време. Но ти си казваш, че все пак т’ва е подпомагане. И ако Бог даде, то би се развило. Ако не даде, няма да стане. И след първия опит, който беше точно по Коледа между другото трябваше да излезе резултата, отивам във... клиниката и се оказва, че може да съм бременна, може и да не съм бременна, което беше просто на ръба вече. Човек много... много тежко ги преживява във конкретния момент тия неща, ‘щото емоциите са много силни, плюс т’ва, че се вземат и много силни медикаменти и те влияят и на психиката, както и да е. И... аз излязох и си викам: сега накъде? Ако имаш някакъв ясен резултат, просто си спокоен или си посрещаш празниците. Или има, или няма. А в тоя случай беше: изчакай още три дни. Т’ва става на Игнажден, между другото. Излизам, вървя, валеше леко, пръскаше дъжд. И човек забива глава във земята във такива ситуации, той не-не гледа наникъде. И виждам на плочника, между два блока, на една алейка малка картичка такава, ей такава, аз я нося в себе си, ш’ти я покажа. Икона Богородична. И... беше абсолютно нова. ‘Се едно че някой я беше оставил така пред... т’ва да си я прибера. Олтарната икона на Св. Неделя. И тогава вече аз си казах, че каквото и да излезе като резултат, каквото и да стане, това е, което е... ми е дадено всъщност, това, което е предначертано. Та в личен план това е едно малко чудо, защото когато се чудиш какво да избереш, винаги във подсъзнанието ти стои варианта, че, ако ти не можеш да имаш деца, винаги има друга възможност да бъдеш полезен по някакъв начин. Та т’ва чисто във личен план т’ва е, което на мене... на мене, примерно, ми се е случило. Аз не съм сама и, да речем, съ... съпруга ми беше категоричен, аз... още след първи опит. Аз държах да има втори, може би, за да съм готова да приема решението, че мога да се откажа от идеята за възпроизводство, тоест, чисто биологическо... биологично. И така. И така, т’ва е. А иначе конкретното решение беше, просто си казахме: какво правим? Отиваме и разбираме к’во се прави, за да се осинови дете. Тоест не е имало някакви дълги дебати дали да стане или да не стане. Просто, когато едното не стане, бяхме наясно, че т’ва също е вариант. Особено, когато човек има и подкрепата от приятели, близки, роднини... за една подобна крачка. ‘Щото т’ва е нещо между другото много сериозно. Аа, не знам колко... доколко го осъзнават хората... защото т’ва са ам... различните деца, т’ва са различните деца. Просто.

**М. М.:** Тези, които са за осиновяване.

**Д. П. Б.:** Да. Изоставените. Това са изоста... по един или друг повод т’ва са изоставените деца. И понеже имам опит и със работа със такива деца, в смисъл близки контакти, то не... не е само... В смисъл не във семейна среда на близки или познати, които са осиновили, макар че имаме и такива, имам и такива впечатления. Просто, имам редовен контакт като доброволец и... и з-знам долу-горе за... за какъв тип среда става дума и за какъв тип отношения във един сравнително такъв, приличен план, защото не става дума за тези, големите домове, които... човек изпитва дори, дори страх, като си помисли. Аз не съм влизала на такова място, но пък съм чувала достатъчно... достатъчно разкази и т’ва от... още от детството ми... отношението на-на обществото към тоя тип заведения изобщо към... към тоя тип деца беше някак си много... много по-различно и не знам дали още то и не влияе на много от хората, между другото. Ммм, сега нещата са малко по-открити, но не са толкова... не са, пак не са лесни. Самия факт, че имаш изоставяне, което е чиста травма, във чист вид, още от самата утроба или още, нали, след самото раждане или при нещастно стечение на обстоятелствата. Т’ва е един човек, който преживява травма в началото на живота си, която просто не се... не се маха. Така че т’ва е, нали, огромния проблем, с който... от друга страна пък стои травмата на... на човека, който иска да... да намери себе си във другия, ‘щото де факто т’ва е... дори... Става дума вече за подсъзнателно ниво, защото има дечица, които осъзнават и знаят, че са от домове. Има други, които никога не са разбрали, нали. Аа, и рано или късно това може да се случи. Или те да... да имат тоя подсъзнателен усет, че всъщност нещо не е наред. Така че при... при нас проблема със т’ва дали да се каже или да не се каже поне на теория не стои, в смисъл...

**М. М.:** Какво решение сте взели?

**Д. П. Б.:** Решението е, поне, нали, още не... всъщност решението е, че ш’се действа съобразно конкретна ситуация. В смисъл, ти не можеш да вземеш решение, когато нямаш... нали, когато нямаш отсре... ответната страна, ‘щото то е фактор. Ти... така или иначе знаеш, че трябва да се каже в името на неговото добро и в това... в името на това да няма... Когато човек има тайна, т’ва нещо му се отразява на него, на живота му, на общуването със околните. И... действително не е... не е добре т’ва нещо да се подтиска. Най-малкото. Казването също не е лесна работа. Тъй че не-не е ясно кога и как трябва да го направи човек. Т’ва... т’ва са неща, коит’ се правят във движение. Но кардиналното реш..., нали, решение и всъщност отношение към тоя проблем е, че всъщност трябва да бъдат... нещата трябва да бъдат открити. Тоест ти да дадеш воля на човека, който е отсреща, дали т’ва ше бъде съпруга ти, дали т’ва ше бъде детето, което е при теб. То става член от семейството. Във крайна сметка ти му даваш свободата и личното пространство да... да се самоопредели по нак’къв начин, ‘щото иначе се създават може би някакви много сложни, такива, зависимости.

**М. М.:** Каза, че си доброволец. Къде? От колко време?

**Д. П. Б.:** Еми, не, предпочитам да не... да го запазя конфиденциално т’ва нещо, защото т’ва е като лявата, дясната ръка общо взето, т’ва е... И аз не съм го направила заради себе си, просто много отдавна съм имала желание да... Понеже много отдавна спрях да работя със деца и със... студенти, тоя тип обществено полезен труд, ‘щото за мене то е... нещо, което ме за... допълва като личност. Общуването със децата. И по стече... просто по стечение на обстоятелствата... ми се е случило т’ва нещо.

**М. М.:** А поне преди колко време? Или и това не искаш да коментираш?

**Д. П. Б.:** Еее, не. Но е редовно. Във смисъл не е... не е нещо инцидентно или...

**М. М.:** Не, по-скоро мисълта ми е свързано ли беше решението да станеш доброволец с решението да осиновиш дете или...

**Д. П. Б.:** Не, не, не. Ня... няма... няма връзка. Т’ва са две неща, които са вървели паралелно, заш’ото, аа, примерно не съм, аа, не съм ходила, когато съм правила опит ин витро, защото е опасно във такава среда, където има детски заболявания, ‘щото имунитета на жената спира. Но едното... връзката е била дотолкова, доколкото, да речем, тия деца... са ми дали... освободили са ме от... затваряне във себе си и преживяване на няк’ва лична трагедия. Когато отидеш и видиш реално как стоят нещата, някак си т’ва... т’ва ти помага. Във смисъл такъв, аз не съм имала възможност заради тия деца да се отчаям и да кажа, че, мм, нали, ето, аз съм наказана или... Когато видиш, че някой има нужда от... от грижа и когато виждаш, че установяваш някакъв контакт на, на ниво личност, ‘щото т’ва... т’ва са деца, които са зависими, те са много мънички. Но въпреки всичко виждаш, че те са просто, просто деца, хора, като всички останали, които имат нужда от, най-вече имат нужда от грижа. И, и от т’ва да... да общуват. За мене те са и личности, се’а колкото и да... смешно да ти звучи на тебе. /Смее се./

**М. М.:** Личности са, разбира се.

**Д. П. Б.:** Нее, в смисъл, има жени, които, дори които нямат, примерно, моя проблем, в смисъл, имат си деца, те нямат тая психическа устойчивост да... да бъдат около такива деца, защото, примерно, аз... ти... мен са ми казвали: ти си луда, как може да ходиш на такива места, нали, аз, ако отида там, тря’а да осиновя ‘сички. Ми, добре, остави ги децата да имат... нужда от помощ, а пък ти стой и реви, ако не можеш да иза... издържаш. Разбира се, може би аз съм така като... като душевност. Мм, но мо... може би по-скоро ми е помогнало за... за личното ми равновесие по някакъв начин. Но там, там няма сметки, там няма сметки, дали ти отиваш да се лекуваш при тях, или, ето, ти се’а отиваш да им помагаш, ти просто правиш нещо, което... ти дава някакъв покой, най-малкото. И от там нататък ти знаеш, че т’ва, което си отделил като, като време, като емоция, е нещо, което ти се е върнало стократно. Мм, т’ва са емоции, които човек не може да ги опише. Ти, ти виждаш децата прохождат, виждаш как, ааа, почват да казват думички, виждаш как общ... общуването със, със тях по някакъв начин им дава някаква радост, защото, мм, нали, другата крайност е да кажеш: ох, горките, нали, което просто... и да отидеш на празник или нещо, там, да дадеш пари или нещо такова, докато т’ва си е емоционална връзка, коят’ ти позволява по някакъв начин да... да, да имаш история със, със тия деца, без да си пряко ангажиран, без да искаш... „аз сега искам да осиновя това, защото много ми е харесало”. Те са... за мене са просто е... едни и същи, нали, и то там става дума за деца, примерно, които във повечето случаи нямат отказ от осиновяване или са... по-скоро са като на приемна грижа. Във... във... във тоя смисъл, че при мене няма нак’ва корист, там да съм се появила, за да си избера, нали /Смее се./ детенце или нещо такова, ‘щото за мене т’ва... има си някакви... правила, има си неща, които във крайна сметка пак се определят по тоя начин, както с намирането на иконата. Всъщност ти влизаш във си... във една система, на която, ако нямаш доверие, по-добре, по-добре да не влизаш вътре.

**М. М.:** Тоест, реално ти нямаш избор при взимането на дете?

**Д. П. Б.:** Не, избо... човек има избор, но ти не можеш да отидеш някъде и да кажеш: ето т’ва дете ми харесва. Защото системата е направила така нещата, че интереса да е във... не във интерес на осиновителите, а приоритет е интереса на детето. Тоест върви се със... от списъка със деца и се търсят подхо... подходящи родители или родител съответно. И, аа, там имаш право във рамките на 2 години... предлагат 3 пъти. Тоест предлагат ти детенце, но там, там вече има комисии, има специалисти. И, и във повечето случаи, нали, се оказва, че... т’ва ти е съдбата. Нал... т’ва са много, много такива особени... особени неща, защото аз съм говорила, между другото, и със свещеници, които ми казват: а, им... лесна работа, нали, човек като не може, си осиновява и освен това е два пъти по-благословен. Във смисъл самия, самия избор те издига по някакъв начин, ако говорим за чисто религиозната страна и духовната страна на тия неща. ‘Щото ти... ти се отказваш по някакъв начин дори и от... и от себе си във някакъв смисъл и трябва да надмогнеш биологията... за да... Много е, много е деликатно, за... не се задушава самото дете. ‘Щото т’ва са много особени, такива, отношения. Както, между другото, се случва и между отношенията... между майка и дете, родено ин витро. Там, между другото, проблемите са не по... не по-малко. Чисто психологическите проблеми.

**М. М.:** Защо?

**Д. П. Б.:** Ми, то е феномен, който тепърва почват да го изследват специалистите, между другото. Аз съм, говорила съм със психолози и те казват, че има случаи, във които тоя тип, нали, покровителстване на дет... над детето и опекунство и въобще... Т’ва е едната страна, разбира се, само на... на проблема. Може би защото са дълго чакани деца. Може би защото са усещани като специални. Мм, и има нещо, коет... дали има биологична аа основа на... на тоя тип проблеми, психологически при децата, ни... нищо не е ясно. Но и има вече и такива, натрупани... натрупана такава статистика и толкова случаи, във които е ясно, че там също мож’ да има проблем.

**М. М.:** Знаеш ли дали за системата има значение дали е семейство, или е самотен родител?

**Д. П. Б.:** Не, според мене няма, според мене няма. Защото, аа, във крайна сметка... Не знам, мен ми се струва, че прием... приемането на едно дете, за което да полагаш грижи, аа, ти, ти не си със нещо по-различен от всички, които имат собствени деца. По отношение на социум, по отношение на... на... отношения във, нали, в самото семейство, ‘щото то е някак си отражение на това, което става в социума и обратното, нали, т’ва, което виждаме в социа... социума, е и в резултат на, на т’ва, което става във семейната среда. Така че дали човек ще бъде разведен, сам и ще реши да си осинови едно дете, или има свое дете, коет’ се развежда и го гледа сам, във крайна сметка, може би има някакви тънки, такива, психологически моменти и всичко останало, но според мене системата няма такива предпочитания. Има най-различен тип ааа... Тука, примерно, доказванета... доказването на доходи е добър... добър показател. В смисъл, тогава, когато можеш да го обезпечиш. ‘Щото повечето от тия деца са извеждани от семейната си среда заради ам... битови проблеми, такива, чисто материални, което не е справедливо от... от гледна точка на т’ва, че една майка не би... не бива да бъде наказвана по тоя начин. Нали, не говорим... не говорим за малцинствени групи. Говорим дори за... такива семейства, в които не очакваш, че в един момент социалните могат да ти се намесят по тоя начин. Но... аз поне не съм усп... от впечатленията, които имам, не съм останала със усещането, че системата дели. Ааа, сега, между другото, от няколко години мисля, че т’ва... се провеждат обучения за... за родители, дали ще бъде за приемна грижа, дали ще бъде... Т’ва се прави на общинско равнище, там, където има Социални грижи, нали. И... и се прави от неправителствени организации. Има най-различни моди и тенденции и така нататък. Аа, но общо-взето претенциите са да... да вземат най-доброто от американската или световната практика. Просто акцента е върху т’ва да... да накарат хората да осъзнаят всъщност какво искат и със какво могат да се сблъскат, ааа, когато осиновяват едно дете от институция, когато е ясно, че до примерно втората, третата, четвъртата или, ако искат да положат грижи за по-голямо дете. Т’ва дете е малко по-различно, защото е било лишено от внимание. Нещо, което може да се случи на дете във нормално семейство, между другото. Те имат чисто такива... ам... много отчетливи признаци има, има едно клатене, такова, което е... на чисто психологическа основа. Ааа..., нали, агресията, някакви реакции, които са... регресия също проявяват, примерно на по-голяма възраст да си поискат бибероните и разни такива неща, тоест не е... не е толкова просто, но не е и чак толкова страшно. Защото ‘секи от нас има нак’ви отклонения във... по отношение на... колко внимание му се отделя. И... има дефицити, има липси и всичко останало. Просто при тези... при тези деца т’ва е абсолютно ам... априорно, във смисъл, независимо дали а... е станало във родилния дом, когато майката си е тръгнала, нез... независимо дали е станало още във корема й, когато е казала, че тя не го иска. То се отразява. И имаш смяна на среда. И лишаване от нещо. И т’ва... т’ва нещо може да ти остане, ако не се запълни, защото пък казват, че тия емоционални липси доста бързо се запълват, те наваксват по някакъв начин. Така че... може да се окаже, че едно, едно дете със правилно положена грижа... е много по-добре от друго, което е биологично и е във собственото си семейство... по отношение на емоционалното си развитие. Т’ва са много... много индивидуални неща. Няма, поне сред тия хора, които бяха във групата за обучение, имаше всякакви случаи: сам... сами жени, които искат да осиновят дете, аа, двойки, съпрузи, такива, които имат деца свои, искат да осиновят, такива, които имат ааа... нашия опит, да речем, като мене и съпруга ми... ясно е, че не могат да, да го направят, жени, които никога не са опитвали, но са останали сами. Просто най... най-различни, най-различни са случаите и мотивациите. Знам, че напоследък много приемни семейства осиновяват.

**М. М.:** Осиновяват тези, които са приели, тези, на които са приемни родители, всъщност?

**Д. П. Б.:** Да, да, да, да, да. Да.

**М. М.:** Тази група, всъщност, за която говориш, към дом ли е, или...

**Д. П. Б.:** Не, не, не. Тя... тя е... За коя? За децата или?

**М. М.:** За обучението.

**Д. П. Б.:** Обучението не е към дом, то... то се прави от... ааа... центрове за обучение... п-п-п-п и не знам к’во. ЦОП-ове се казват, мно’о смешна работа. И ъъ... те са към общината. И, и се организират... те провеждат и работа със деца, и работа с родители, въобще там, където има нужда от тоя тип подкрепа от социалните, ааа... психолози са основно.

**М. М.:** И е насочено към осиновяване?

**Д. П. Б.:** И, и е насочено... курсовете специално тия, задължително вече по закон... Нямам представа дали е свързано с европейско законодателство или нещо друго, но условието е посещение на... на т’ва училище. Т’ва, коет’ на нас ни беше обяснено, то е... мож’ да продължава три месеца, има такива варианти, мож’ да продължава... ъ, три седмици по два-три часа, примерно, или нещо такова, което не е толкова ангажиращо като, като време. Аа, но там, ъъ, идеята е, че има много случаи на разсиновяване.

**М. М.:** Разосиновяване?

**Д. П. Б.:** Разсиновяване. Което е жестоко просто, заш’ото, ааа, означава, че първо системата не работи, второ има нещо много сбъркано във т’ва да отидеш да си вземеш дете и... Разсиновяването е ъм... жест, който казва: не, не те искам, нали, т’ва не е кола да отидеш и да си ‘земеш и след това да изхвърлиш или да продадеш или нещо такова. Всъщност е ясно, че е имало някакво разминаване между очаквания и реалности. Така че...

**М. М.:** То е всъщност...

**Д. П. Б.:** Т’ва табу, което го имаше в наш’то общество преди т’ва, ‘щото сега някак си хората не... нне го, не го крият толкова и не го смятат за... нещо, което е... срамно или т’ва, че не мож’ да имаш дете и си осиновил или трябва да го пазиш във тайна или к’вото и да било. Мм, то отдавна се прави т’ва със... да кажеш на детето по-рано. Явно аам, аз познавам петнайсе-шеснайсе вече годишни деца, които още от самото начало знаят. А не както беше преди т’ва някакси имаше табу върху... тоя тип. И за т’ва и имаше и много травми върху тия деца, ‘щото обикновено им съобщаваха... озлобени роднини или озлобени съседи, нали, едното от двете. Поне, примерно, във моя род има такива... такива случаи. Отговорих ли ти на въпроса?

**М. М.:** Да, да, да.

**Д. П. Б.:** /Смее се./

**М. М.:** А колко време продължава процедурата от началото до момента, в който се получава дете?

**Д. П. Б.:** Ам, има... То си има някакви законови срокове, там, с’я да не те подлъжа, но... Подаването на документите... аа, тече тримесечен срок, във който се прави проучване на кандидатите, аа, минава се през т’ва обучение и се правят интервюта със поръчители. Има и поръчители във тая система. В смисъл, хора, които те препоръчват като подходящ.

**М. М.:** Колко трябва да са те?

**Д. П. Б.:** Д-двама, двама.

**М. М.:** А какво е това проучване, което правят?

**Д. П. Б.:** Проучването, т-то е на базата на събеседване. На базата на документите и на събеседване. Изглежда т’ва са необходими... Включително се искат и снимки.

**М. М.:** Снимки...

**Д. П. Б.:** Да.

**М. М.:** Паспортни или...

**Д. П. Б.:** Ми, не, ка-каквито предпочете човек. Може паспортен формат, може обща снимка, такава, по-свободен... стил. Така че не е... не е нещо... Сега, конкретно във... във нашия случай – изключително съдействие и добро отношение от страна на... на тоя тип служби. Макар че те са изключително, пък, натоварени с други простотии. Нали, ние сме им като някаква... Казвам „простотии” във смисъл такъв, че работат за мно... много малко пари и са натоварени с страшно много отговорности. Включително да определяш съдбата на хората. И те трябва да вземат решение дали едно дете да се изведе от средата си, от семейната си среда, дали да бъде д-дадено за осиновяване и въобще как... как да се подходи. Плюс това, че работат и със деца. Те имат няк’ва такава... Пенкилери някакви са... се явяват тия хора.

**М. М.:** Това е социална грижа?

**Д. П. Б.:** Социалните, да, да, службите, социалните служби, които, те са, мисля, че на петстотин лева заплата.

**М. М.:** Което за работата, която вършат...

**Д. П. Б.:** Безумно е просто.

**М. М.:** Да.

**Д. П. Б.:** Иии, та... тоест т’ва, че тези хора са мили означава... Има страшно текучество... при тях, но... Във нашия случай се о... така де... нямахме нито смяна на социален работник, нали поне до сега, нито... нито някакви проблеми със ъъъ, т’ва нещата, примерно, да се пра’ят формално или да те обиждат, или да... да усетиш някаква неприязън. Ммм, няма, няма такова нещо, но... но има неща, много неща, които се премълчават.

**М. М.:** Премълчават?

**Д. П. Б.:** Премълчават се, да.

**М. М.:** От тези служби?

**Д. П. Б.:** Еми, не, то и във... във обществото някакси се премълчават тия неща, защото огромния проблем, че сега около деведесе и пет процента от ъъъ... от децата, коит’ са за осиновяване, не са със български произход.

**М. М.:** Тоест премълчава...

**Д. П. Б.:** Тоест етнически.

**М. М.:** Да. Тоест премълчават се някакви такива неща?

**Д. П. Б.:** Ами, не, те не се премълчават. Вече няма във въпросника какво дете искаш като...

**М. М.:** Няма въпрос за етноса?!

**Д. П. Б.:** Не. Не, от тая година няма. Е, то е безпредметно, разбираш ли? Защото ти мож’ да искаш, примерно, мечтаното като тебе, примерно българче да си е такова. Аз имам проблем, ако идва примерно от, генетично... но-носи информацията на ислямска традиция. Какво право имам аз да отида и да го, нали, да го кръстя. Във мойте представи детето се кръщава като бебе, като малко. Тоест във мойта традиция.

**М. М.:** Да.

**Д. П. Б.:** И тука вече са големите проблеми. И освен т’ва те си носят и... някакви такива... генетично предразположение, кое-което ти не можеш да... да преодолееш.

**М. М.:** Тоест това е единственото, по отношение на етнос, което има значение за тебе? Или има и друго?

**Д. П. Б.:** Ами, не, не знам какво има значение за мене, защото човек, първо, не са му предложили не-нещо, за да избере. Аз... аз имам представа как... примерно, как изглеждат тия деца. Имам представа а, колко... колко, примерно, са природни интелигентни, да речем, циганчетата. Няма, т’ва са просто... просто деца. Ти ги... ти ги виждаш, те са... те са първо... жилави, възприемчиви... ааа... и много жизнени. Т’ва е... т’ва е общо-взето основното, което... което ги характеризира във по-голямата им час’. И ако попадне във добра среда и бъде възпитано по... по добър начин... Друг е въпроса, че има медицинска страна на проблема. Т’ва, което мож’ да важи, примерно и за... аа... дете, което е от среда на българо-мохамедани, заш’ото... или помаци. Защото там близкородственото кръстосване, тоест вече някакви заболявания, които следват от т’ва. Да не говорим, че тука вече при тия деца винаги съществува опасност от ааа.... т’ва д-да са били наранени още при ембрионално развитие заради опити за премахване – най-различни медикаменти, хапчета, механизми, тоест механична намеса и така нататъка. Което... н-нали там, там ти нямаш кой знае какъв... нямаш кой знае какъв избор.

**М. М.:** А дава ли се информация за тези неща?

**Д. П. Б.:** Ами, зависи, нещата са много сложни. Има домове, във които... се дава, има домове, в които не се дава. То е въпрос на късмет. Общо-взето е въпрос на късмет, заш’ото могат да ти дадат детето без... ааа... без да ти обяснят какви са му заболяванията. В много случаи няма информация. За... за т’ва нещо. В много случаи не се знае, да речем, бащата или майката. Те... те нямат, те не са длъжни да го казват кои са и какви са тия хора. Тоест те имат... имат правото да се откажат, доколкото знам, без да... да заявяват...

**М. М.:** Без да кажат нищо за себе си?

**Д. П. Б.:** Да. В смисъл, във много случаи се знае, нали, за кого става дума и така нататък. Общо-взето, конфиденциалността във тия случаи би трябвало да е пълна. Тоест ти да нямаш право да знаеш коя е майката или кои са родителите и обратно – те да нямат право да знаят кои сте вие.

**М. М.:** А така ли е в момента в България?

**Д. П. Б.:** Не знам, не знам. Не, защото самата процедура вписване, вписването в регистъра е три месеца. След т’ва има две години, във които се... нали, службите са длъжни да ти предложат един, два или три варианта. По принцип не можеш да се откажеш повече от три пъти, тоест няма да ти предложат вече. Но, може би трябва да се мине втора процедура, да видят дали си се отказал и така нататък, което безсмислено просто, но ам... има... има един такъв момент, че има дело за осиновяване. Тогава, когато съда трябва да ти присъди. Има, мисля че седем дневен срок, във който заинтересовани страни могат да възразят. И на въпроса, да речем, кои са тия заинтересовани страни, се отговаря: има.

**М. М.:** Има?

**Д. П. Б.:** Мхм.

**М. М.:** А, тоест, ако постъпи възражение? Или по принцип?

**Д. П. Б.:** Съда пак си решава. Не знам. Има неща, които не са много ясни, така че...

**М. М.:** А при всяко осиновяване всъщност има дело?

**Д. П. Б.:** Да, т’ва задължително. Не, то мож’ да си има пълно осиновяване тогава, когато има пълна конфиденциалност, нали. Има случаи на приемна грижа, което вече са различни неща, нали, там просто... приемните родители са длъжни да осигуряват контакти със... доколкото знам.

**М. М.:** А ти обмисляла ли си варианта да станеш приемен родител?

**Д. П. Б.:** Ми, тря’а да си загубя работата. Тъпо е.

**М. М.:** То е свързано със...

**Д. П. Б.:** Еми, да, защото т’ва е професия, приемната грижа. Тя е професия. Във тоя смисъл доброволството запълва няк’ва такава ниша и празнина. При мене поне.

**М. М.:** Да. А имате ли двамата със съпруга ти предпочитания за възрастта на детето?

**Д. П. Б.:** Ам, за възраст на детето... при нас е много широка граница, във смисъл... а, аз нямам сили, лично аз... с него не съм говорила конкрет... в смисъл, не ни се е налагало да го обсъждаме т’ва нещо. Аз не бих поела риска със по-голямо дете. Аа...

**М. М.:** Защо?

**Д. П. Б.:** Заради загубата на първите седем. М-много просто и много елементарно – или ставаш приемен родител и нямаш предпочитания за възрастта и знаеш, че т’ва дете не е твое. Във смисъла не че ти... не ти е собственост, а че т’ва дете не ти е пълната отговорност. И знаеш, че то всеки момент мож’ да поеме живота си. мож’ да се върне при родителите си. Тоест ти изпълняваш една чисто помощна функция. Тогава каква има... да избираш дали ш’е бъде момче, момиче, дали ш’е бъде на еди-к’ва си възраст или от какъв, нали... ммм... етнос и за к’во ш’е става дума. Приемната грижа е нещо коренно различно. Но когато ти поемаш пълна отговорност за т’ва дете, вече наваксването... Ако аз трябва да се посветя... ммм... да... аз трябва да се занимавам единствено и само със неговото обгрижване, за да може то да навакса емоционалните липси, примерно, или каквото и да било. Друго е да се започне, когато е малко, друго е да се започне, когато е голямо. Има... за мене има съществена разлика. Включително установяване на някакъв ам... нали, по-по-по... по-стабилен емоционален контакт. Ммм... не знам, аз се плаша от, да речем, перспективата да взема дете, което е на шест. Или... да не говорим, нали, за по-големи деца. Там вече нещата са... коренно различни. Аа, което не е честно спрямо децата, да речем, обаче ти след като не намираш сили във себе си да, да бъдеш максимално полезен... И второ, ние н-не държим, да речем, на бебе пеленаче. До три години и няколко месеца, нали, което за нас е просто максимума някакси да можем да се... да се вместим във тоя тип... Нали, казват, че уж до чет’ри години децата не помнели и били податливи на... Но... просто някакси така се оформи. Мъжа ми искаше бебе в началото и аз... аа... така, поговорих със хора, които са... работат във... във тия среди, опитах се да науча малко повече неща. Аз до тоя момент съм имала впечатления само от бебенца, примерно, и деца, които са до годинка и половина. Иии и... има, да речем, напоследък, поради много причини, може да си вземеш бебенце, то да се окаже аутист. То не може да се установи до две години и половина и така нататък. Тоест, всички рискове, които са при... при едно раждане, само че при едно раждане ти можеш да отидеш и да си направиш диагностика. Full. При аутизма т’ва е абсолютно невъзможно, в смисъл, т’ва дете се ражда и т’ва е. Установява се във няк’ъв период от развитието му. Нали, във повечето случаи много късно. И... та във тоя смисъл е жива лотария – дали ти го раждаш, или аа, си го вземаш, дали ш’е бъде бебенце, дали ш’е бъде на три и така нататък. Има... тези, които са по-големи и вече трябва да могат да говорят и всичко останало, те имат забавяне в емоционалното си развитие. Нали, там е по-тежко. Но, ако е във кърмаческа възраст, мож’ да не мож’ да се справиш със заболявания, които след т’ва да окажат въздействие върху целия ти живот, ‘щото, аз казвам, аз не мога да стана приемен родител, ‘щот’ трябва да се откажа от всичко останало – от професията си, от т’ва. Но така или иначе може да ти се наложи да се откажеш, дори да е твое детето или да си го осиновил, при едно такова обстоятелство ти се отказваш. Тоест по-добре е да се опиташ да, ам... да, да, да общуваш със дете, което има емоционална липса и да се опиташ да я запълниш, отколкото дете със ааа... сериозно заболяване, на което ти просто така или иначе трябва да прекъснеш работа и да изпаднеш във несъстоятелност, във смисъл – държавата не помага на осиновители. Тоест ти няма да имаш помощ отникъде. Така, както т’ва дете може да бъде твое или да бъде осиновено няма абсолютно ник’во значение, така че във... човек обмисля и тия неща, когато... аа, тоест, не че ги обмисля, планирано и задължително, но се стига и до тия моменти, във които... когато те питат колко голямо дете има... искаш да имаш, т’ва не е като да заченеш и да го родиш, ‘щот’ там няма питане, нали, в един момент ти се оказваш във ситуация, в която тря’а да се замислиш всъщност на теб какво би... аз първо, разбира се, го попитах мъжа ми: ние сме на такава възраст, ако ти дойде едно дете да ти реве по цяла нощ, той ми каза: моля? нали, ти на мен ми говориш, аз съм дежурил във родилно отделение десет години всяка нош’ и за мене писък на дете или писък на жена нямат никакво значение мо’а ‘а си спа, колкото си искам. Заш’ото т’ва са... т’ва са елементарни неща, във смисъл ти започваш от там дали ще имаш достатъчно сили на определена възраст да се справиш със бебе. Когато нямаш развит майчински инстинкт. И, пълни глупости, нали, ти или го имаш, или го нямаш. Има... има жени, които въобще, мож’ да са раждали, но те го нямат т’ва нещо. Пак поради чисто психологически причини. Аз съм виждала жена, която си държи детето като кукла.

**М. М.:** Ужас!

**Д. П. Б.:** Тя го подмята като кукла. То просто не трябва да й бъде давано. Но, примерно, случай на изнасилване, аа, невъзможност да... да се откажеш от детето, невъзможност да го гледаш, държавата не ти го дава. И всъщност т’ва дете остава в едно средно положение, в което нито майка му мож’ да го гледа, нито мож’ да го поеме аа, човек, който да си го осинови, или там, родители. И то си остава във системата, така наречената.

**М. М.:** И евентуално вариантът е приемната грижа.

**Д. П. Б.:** Ма...

**М. М.:** За тези деца.

**Д. П. Б.:** Ема, приемната грижа, но приемната грижа... Аз... дълбоко се съмнявам в компетенцията на много приемни семейства. Заш’ото във момента т’ва е... основно повечето може би се занимават откъм... не мога... Човек не може да обобщава по тоя начин, разбира се, но ам... мотивацията да не си безработен, да станеш приемен родител в някои случаи може би е водеща. И, и т’ва закриване на домовете, което става във наш’та държава понякога се прави избор и на приемни семейства, които по-добре... да си стоят децата във домове, отколкото да бъдат подлагани на, нали, н-на хора, които нямат достатъчно подготвеност да го направат. Заш’ото, вероятно да си родител е нещо естествено. Но явно пък, да речем, за тия деца тря’а да се знае мно’о повече. За да... за да можеш да се... да се посветиш. За мене ние сме още в началото на тая работа. Тоест тепърва има да се... да се учат много неща. Мм, иначе много добре говора, но като ми се случи реално събитие, не знам. Н-но човек винаги може да отиде да се посъветва някъде и да потърси помощ.

**М. М.:** Разбира се.

**Д. П. Б.:** При съседа, при, нали, звънне на мама, пита, звънне на хора, които са гледали едно, две деца.

**М. М.:** Ма то и със собствено е същото.

**Д. П. Б.:** Ама, същото е. Т’ва... т’ва ти казвам, нали, т’ва... ти така или иначе не се раждаш родител готов. Т’ва, че си го родил... и пак нищо не означава. Смисъл, т’ва се... т’ва се изгражда. Иии е много важна спойката. И аз казах, ми добре, нали, човек може да прогнозира, когато го роди т’ва дете, да, то казва, прилича на баба си, може от твоя род, от моя род, така ти... Имаш няк’ви граници, във които... Както е със прилича на тебе, прилича на мене. Във които можеш да аа, да имаш такива патерици, които да ти помагат. Аха, той се е метнал на еди-кого-си и тря’а да очакваш еди-какво-си той да... Пълни глупости, нали, заш’ото ам... се обърна един човек и ми каза, абе, ти го раждаш и ‘се едно, че изобщо, вика, не е твойто. Нали, нито прилича на тебе, нито... а... като т’ва, ‘се едно, че не си го възпитал, не си го отгледал. ‘Се едно, вика, че ти е чуждо. И каза, ми хубава работа. И човека казва: така е. Колкото, вика, и да не ти се вярва. Тъй че, т’ва са... по-скоро тука е аа, вече на основата на духовната връзка. Нещата минават на една коренно различна плоскос’. Тоест дали, дали ти действително мож’ да уст-установиш контакт със тоя човек и то е като... като със приятелите: или ти е приятел, или... или не ти е приятел. Ама не, нали, /Смее се./ Приятел по... за полза, а тоя тип отношения, във които ти може да си общуваш със един човек и го търсиш, имаш нужда от подкрепата му и от т’ва да споделиш със него... каквото и да било и имаш нужда от... от общуването със него. Другото е... ‘Ного.... Сложни са тия неща, ‘секи случай.

**М. М.:** Да. А във кои, във колко домове си ходила?

**Д. П. Б.:** В домове не съм.

**М. М.:** В домове не си?

**Д. П. Б.:** Не. Във домове не съм ходила. Имам впечатления от едно единствено място, което е от типа на ам... семейните къщи. В смис... то не е семейна къща, но е... тип приемна грижа, но... там се гледат повече от едно деца и не се гледат от един човек, а се гледат от хора, които се редуват. Така че... то е като малък, нещо средно между ам... къща, есоес селище или... приемна грижа и дом. Заш’ото нямаш доминанта, нямаш майка, примерно, която да обгрижва всичките деца, имаш много майки, коит’ приличат точно на тия лелки във домовете, но децата са толкова малки, аа, във смисъл толкова малко, че...

**М. М.:** Колко са децата?

**Д. П. Б.:** Ми... могат да варират от три до осем, примерно, или... Което не е кой знае колко голяма аа, цифра, заш’ото ако има две жени плюс доброволец и така нататък, тези... тези деца са обгрижени, в смисъл, ти имаш време да обърнеш внимание на всяко едно. Което не е чак толкова страшно. И пак е страшно. В смисъл, не... липсата на... на тая доминанта родител определено се усеща. Но пък нямаш тоя тип... двайсе или трийсе деца да бъдат отглеждани от... от една лелка и там е строй се – преброй се, естествено, ‘щото дисциплината трябва да бъде на... на тип казармена, заш’ото те тия хора не могат да се справят. Те не са виновни, просто не са виновни. Т-ти не може да получаваш ниска заплата и да... да се грижиш за толкова много деца, които ти просто не можеш да ги обгрижиш. Те-те зат’ва тия дечица, примерно, във детските домове до година и половина никой не ходи вече с памперс. /Смее се./ До две максимум, нали. ‘Щото няма пари. Никой не мож’ да такова... Докато сега гледам, на мойте приятелки на две години още си ги държат, коет’ не е хигиенично просто вече. Да не говорим, че за психологическото развитие на детето не е добре. Така че... т’ва е... т’ва е по отношение на индустрията с памперсите. /Смее се./ С пеленките, да не пра’им реклама.

**М. М.:** Преди колко време подадохте документите всъщност?

**Д. П. Б.:** Мм, много скоро. Февруари месец.

**М. М.:** Да, питам ориентировъчно.

**Д. П. Б.:** Още сме във... още сме в процедура.

**М. М.:** И последен въпрос. Все пак да уточним с какво се занимавате ти и мъжа ти?

**Д. П. Б.:** Той е лекар. Лекар е, гинеколог е. Аз съм ам... филолог, научен работник. Колкото и да е грозна думата, работя. /Смее се./

**М. М.:** И да уточним: имаш ли нещо против този запис да бъде използван?

**Д. П. Б.:** Не, нямам нищо напротив, мо’е да ми сложиш само там инициалите, ‘щот’ не е хубаво.

**М. М.:** Добре.

**Д. П. Б.:** Не се знае къде как ш’е изскочи.

**М. М.:** Благодаря ти много!

**Д. П. Б.:** Моля.